Sveriges regjering i krisemøte etter mystiske angrep

Svenske myndigheter vil granske om landet er utsatt for såkalt hybridkrigføring etter at en rekke mystiske hendelser har slått ut deler av landets infrastruktur.

En rekke flyavganger ble innstilt på grunn av det som omtales som et mystisk radarhavari. Hendelsen er bare en av flere som har satt kritisk infrastruktur i Sverige ut av spill den siste tiden. Johan Nilsson / TT

Ntb

19. mai 2016 21:53 Sist oppdatert 19. mai 2016

De siste dagene har Sverige vært utsatt for sabotasjeangrep mot flere telekommaster, kollaps hos alarmsentralen, og nå sist, torsdag ettermiddag, et mystisk radarhavari som lammet flytrafikken på flere av landets flyplasser.

Også bookingsystemet til togselskapet SJ var på uforklarlig vis ute av drift i flere timer torsdag.

— Scenarioet stemmer overens med bildet av såkalt hybridkrigføring som har vokst fram siden Krim-operasjonen i 2014, sier Wilhelm Agrell, professor i etterretningsanalyse, til Aftonbladet.

Innenriksminister Anders Ygeman sier til Sveriges Television at det kan være alt fra guttestreker til en fremmed makt. Nå vil både regjeringen og opposisjonspartiene granske de mange mystiske hendelsene, og regjeringen har innkalt til krisemøte om saken.

— Dersom man kommer fram til at det er en sammenheng mellom de mange hendelsene, er det naturligvis mye mer alvorlig enn om det er enkelthendelser som tilfeldigvis inntreffer samtidig. Men det er klart vi må stille oss dette spørsmålet, sier infrastrukturminister Anna Johansson til Aftonbladet.